एयरपोर्ट के यात्रियों के लिए मेट्रो स्टेशन पर चेक-इन शुरू  
मेट्रो से एयरपोर्ट जाने वाले यात्री शुक्रवार से नई दिल्ली और शिवाजी स्टेडियम मेट्रो स्टेशन पर ही अपने सामान की चेक−इन कर सकेंगे।
मेट्रो से दिल्ली के इंदिरा गांधी इंटरनेशनल एयरपोर्ट जाने वाले यात्री शुक्रवार से नई दिल्ली और शिवाजी स्टेडियम मेट्रो स्टेशन पर ही अपने सामान की चेक−इन कर सकेंगे और बोर्डिंग पास ले सकेंगे। चेक इन फ्लाइट के समय से छह घंटे पहले से लेकर दो घंटे पहले तक किया जा सकेगा। एयर इंडिया, किंगफिशर और जेट एयरवेज़ इन स्टेशनों पर अपने चेक−इन काउंटर खोलने जा रहे हैं।  मेट्रो के अधिकारियों के मुताबिक नई दिल्ली और शिवाजी स्टेडियम मेट्रो स्टेशनों पर चेक इन करने के बाद अगर चाहें तो कुछ घंटे के लिए शहर घूमने भी जा सकते हैं। इस सुविधा से खासतौर से पंजाब, हरियाणा और उत्तर प्रदेश से फ्लाइट पकड़ने आने वाले यात्रियों को काफ़ी सुविधा हो जाएगी।